title: Odluka Vijeća (ZVSP) 2017/2161 od 20. studenoga 2017. o izmjeni Odluke 2014/486/ZVSP o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine)

text:
               21.11.2017

               HR

               Službeni list Europske unije

               L 304/48

         ODLUKA VIJEĆA (ZVSP) 2017/2161
   od 20. studenoga 2017.
   o izmjeni Odluke 2014/486/ZVSP o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28., članak 42. stavak 4. i članak 43. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 22. srpnja 2014. donijelo Odluku 2014/486/ZVSP (1) o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine).

               (2)

               Vijeće je 3. prosinca 2015. donijelo Odluku (ZVSP) 2015/2249 (2) kojom je produljen mandat do 30. studenoga 2017. te je predviđen financijski referentni iznos za misiju EUAM Ukraine do 30. studenoga 2016.

               (3)

               Odlukom Vijeća (ZVSP) 2016/712 (3) prilagođen je financijski referentni iznos za razdoblje do 30. studenoga 2016., a Odlukom Vijeća (ZVSP) 2016/2083 (4) predviđen je financijski referentni iznos za razdoblje od 1. prosinca 2016. do 30. studenoga 2017.

               (4)

               Slijedom strateškog preispitivanja u 2017. misiju EUAM Ukraine trebalo bi produljiti do 31. svibnja 2019.

               (5)

               Trebalo bi predvidjeti financijski referentni iznos za razdoblje od 1. prosinca 2017. do 31. svibnja 2019.

               (6)

               Odluku 2014/486/ZVSP trebalo bi stoga na odgovarajući način izmijeniti.

               (7)

               Misija EUAM Ukraine provodit će se u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

         DONIJELO JE OVU ODLUKU:
   Članak 1.
   Odluka 2014/486/ZVSP mijenja se kako slijedi:

               1.

               u članku 14. stavak 1. zamjenjuje se sljedećim:
               „1.   Financijski referentni iznos namijenjen pokrivanju rashoda povezanih s misijom EUAM Ukraine do 30. studenoga 2014. iznosi 2 680 000 EUR.
               Financijski referentni iznos namijenjen pokrivanju rashoda povezanih s misijom EUAM Ukraine za razdoblje od 1. prosinca 2014. do 30. studenoga 2015. iznosi 13 100 000 EUR.
               Financijski referentni iznos namijenjen pokrivanju rashoda povezanih s misijom EUAM Ukraine za razdoblje od 1. prosinca 2015. do 30. studenoga 2016. iznosi 17 670 000 EUR.
               Financijski referentni iznos namijenjen pokrivanju rashoda povezanih s misijom EUAM Ukraine za razdoblje od 1. prosinca 2016. do 30. studenoga 2017. iznosi 20 800 000 EUR.
               Financijski referentni iznos namijenjen pokrivanju rashoda povezanih s misijom EUAM Ukraine za razdoblje od 1. prosinca 2017. do 31. svibnja 2019. iznosi 31 956 069,20 EUR.
               Vijeće odlučuje o financijskom referentnom iznosu za sljedeća razdoblja.”;

               2.

               u članku 19. drugi stavak zamjenjuje se sljedećim:
               „Primjenjuje se do 31. svibnja 2019.”.

         Članak 2.
   Ova Odluka stupa na snagu na dan donošenja.
   Primjenjuje se od 1. prosinca 2017.

      Sastavljeno u Bruxellesu 20. studenoga 2017.

            Za Vijeće

            Predsjednica

         M. REPS

      (1)  Odluka Vijeća 2014/486/ZVSP od 22. srpnja 2014. o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine) (SL L 217, 23.7.2014., str. 42.).

      (2)  Odluka Vijeća (ZVSP) 2015/2249 od 3. prosinca 2015. o izmjeni Odluke 2014/486/ZVSP o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine) (SL L 318, 4.12.2015., str. 38.).

      (3)  Odluka Vijeća (ZVSP) 2016/712 od 12. svibnja 2016. o izmjeni Odluke 2014/486/ZVSP o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine) (SL L 125, 13.5.2016., str. 11.).

      (4)  Odluka Vijeća (ZVSP) 2016/2083 od 28. studenoga 2016. o izmjeni Odluke 2014/486/ZVSP o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine) (SL L 321, 29.11.2016., str. 55.).


title: Odluka Vijeća (ZVSP) 2017/2162 od 20. studenoga 2017. o izmjeni Odluke 2013/233/ZVSP o misiji Europske unije za pomoć u integriranom upravljanju granicama u Libiji (EUBAM Libya)

text:
               21.11.2017

               HR

               Službeni list Europske unije

               L 304/50

         ODLUKA VIJEĆA (ZVSP) 2017/2162
   od 20. studenoga 2017.
   o izmjeni Odluke 2013/233/ZVSP o misiji Europske unije za pomoć u integriranom upravljanju granicama u Libiji (EUBAM Libya)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28., članak 42. stavak 4. i članak 43. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 22. svibnja 2013. donijelo Odluku 2013/233/ZVSP (1) kojom se uspostavlja misija Europske unije za pomoć u integriranom upravljanju granicama u Libiji (EUBAM Libya).

               (2)

               Vijeće je 17. srpnja 2017. donijelo Odluku (ZVSP) 2017/1342 (2) kojom se mandat misije EUBAM Libya produljuje do 31. prosinca 2018. i kojom se utvrđuje financijski referentni iznos do 30. studenog 2017.

               (3)

               Odluku 2013/233/ZVSP trebalo bi izmijeniti kako bi se utvrdio financijski referentni iznos za razdoblje od 1. prosinca 2017. do 31. prosinca 2018.

               (4)

               Misija EUBAM Libya provodit će se u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

         DONIJELO JE OVU ODLUKU:
   Članak 1.
   U članku 13. stavku 1. Odluke 2013/233/ZVSP dodaje se sljedeći podstavak:

      „Financijski referentni iznos namijenjen pokrivanju rashoda povezanih s misijom EUBAM Libya za razdoblje od 1. prosinca 2017. do 31. prosinca 2018. iznosi 31 200 000,00 EUR.”.

   Članak 2.
   Ova Odluka stupa na snagu na dan donošenja.
   Primjenjuje se od 1. prosinca 2017.

      Sastavljeno u Bruxellesu 20. studenoga 2017.

            Za Vijeće

            Predsjednica

         M. REPS

      (1)  Odluka Vijeća 2013/233/ZVSP od 22. svibnja 2013. o misiji Europske unije za pomoć u integriranom upravljanju granica u Libiji (EUBAM Libya) (SL L 138, 24.5.2013., str. 15.).

      (2)  Odluka Vijeća (ZVSP) 2017/1342 od 17. srpnja 2017. o izmjeni i produljenju Odluke 2013/233/ZVSP o misiji Europske unije za pomoć u integriranom upravljanju granicama u Libiji (EUBAM Libya) (SL L 185, 18.7.2017., str. 60.).


title: Odluka Vijeća (ZVSP) 2017/2163 od 20. studenoga 2017. o izmjeni Odluke 2014/145/ZVSP o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine

text:
               21.11.2017

               HR

               Službeni list Europske unije

               L 304/51

         ODLUKA VIJEĆA (ZVSP) 2017/2163
   od 20. studenoga 2017.
   o izmjeni Odluke 2014/145/ZVSP o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir Odluku Vijeća 2014/145/ZVSP od 17. ožujka 2014. o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine (1), a posebno njezin članak 3. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 17. ožujka 2014. donijelo Odluku 2014/145/ZVSP.

               (2)

               Nakon što je Ruska Federacija 10. rujna 2017. organizirala guvernerske izbore u nezakonito pripojenom gradu Sevastopolju, Vijeće smatra da bi jednu osobu trebalo dodati na popis osoba, subjekata i tijela koji podliježu mjerama ograničavanja, kako je naveden u Prilogu Odluci 2014/145/ZVSP.

               (3)

               Prilog Odluci 2014/145/ZVSP stoga bi trebalo na odgovarajući način izmijeniti,

         DONIJELO JE OVU ODLUKU:
   Članak 1.
   Osoba navedena u Prilogu ovoj Odluci dodaje se na popis iz Priloga Odluci 2014/145/ZVSP.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 20. studenoga 2017.

            Za Vijeće

            Predsjednica

         M. REPS

      (1)  SL L 78, 17.3.2014., str. 16.

      PRILOG

         Popis osoba iz članka 1.

                     Ime

                     Identifikacijski podaci

                     Obrazloženje

                     Datum uvrštenja

                     „161.

                     Dmitry Vladimirovich OVSYANNIKOV
                     (Дмитрий Владимирович Овсянников)

                     Datum rođenja: 21.2.1977.
                     Mjesto rođenja: Omsk, SSSR

                     ‚Guverner Sevastopolja’.
                     Ovsyannikov je izabran za ‚guvernera Sevastopolja’ na izborima održanima 10. rujna 2017. koje je organizirala Ruska Federacija u nezakonito pripojenom Sevastopolju.
                     Predsjednik Putin 28. srpnja 2016. imenovao ga je vršiteljem dužnosti ‚guvernera Sevastopolja’. U tom je svojstvu radio na daljnjoj integraciji nezakonito pripojenog Krimskog poluotoka u Rusku Federaciju te je kao takav odgovoran za aktivno podržavanje ili provođenje djelovanja ili politika kojima se podrivaju ili ugrožavaju teritorijalna cjelovitost, suverenost i neovisnost Ukrajine.
                     U 2017. javno je podupirao nezakonito pripojenje Krima i Sevastopolja, a na godišnjicu nezakonitog ‚krimskog referenduma’. Odao je počast veteranima takozvanih ‚samoobrambenih jedinica’ koje su olakšale razmještanje ruskih snaga na Krimskom poluotoku prije njegova nezakonitog pripojenja Ruskoj Federaciji te je pozivao da Sevastopolj postane južnim glavnim gradom Ruske Federacije.

                     21.11.2017.”


title: Odluka Vijeća (EU) 2018/586 od 12. travnja 2018. o imenovanju člana Odbora regija, kojeg je predložila Republika Austrija

text:
               18.4.2018

               HR

               Službeni list Europske unije

               L 98/20

         ODLUKA VIJEĆA (EU) 2018/586
   od 12. travnja 2018.
   o imenovanju člana Odbora regija, kojeg je predložila Republika Austrija
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 305.,
   uzimajući u obzir prijedlog austrijske vlade,
   budući da:

               (1)

               Vijeće je 26. siječnja 2015., 5. veljače 2015. i 23. lipnja 2015. donijelo odluke (EU) 2015/116 (1), (EU) 2015/190 (2) i (EU) 2015/994 (3) o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020. Odlukom Vijeća (EU) 2017/1121 (4) od 20. lipnja 2017. g. Christian BUCHMANN ponovno je imenovan članom.

               (2)

               Mjesto člana Odbora regija postalo je slobodno istekom mandata g. Christiana BUCHMANNA.

         DONIJELO JE OVU ODLUKU:
   Članak 1.
   Sljedeća osoba imenuje se članom Odbora regija do kraja tekućeg mandata koji istječe 25. siječnja 2020.:

               —

               Gđa Barbara EIBINGER-MIEDL, Landesrätin in der Steiermärkischen Landesregierung.

         Članak 2.
   Ova Odluka stupa na snagu na dan donošenja.

      Sastavljeno u Luxembourgu 12. travnja 2018.

            Za Vijeće

            Predsjednik

         T. DONCHEV

      (1)  Odluka Vijeća (EU) 2015/116 od 26. siječnja 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 20, 27.1.2015., str. 42.).

      (2)  Odluka Vijeća (EU) 2015/190 od 5. veljače 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 31, 7.2.2015., str. 25.).

      (3)  Odluka Vijeća (EU) 2015/994 od 23. lipnja 2015. o imenovanju članova Odbora regija i zamjenika članova za razdoblje od 26. siječnja 2015. do 25. siječnja 2020. (SL L 159, 25.6.2015., str. 70.).

      (4)  Odluka Vijeća (EU) 2017/1121 od 20. lipnja 2017. o imenovanju člana Odbora regija, kojeg je predložila Republika Austrija (SL L 162, 23.6.2017., str. 54).


title: Odluka Vijeća (ZVSP) 2018/653 od 26. travnja 2018. o uspostavi mogućnosti skladištenja za civilne misije za upravljanje krizom

text:
               27.4.2018

               HR

               Službeni list Europske unije

               L 108/22

         ODLUKA VIJEĆA (ZVSP) 2018/653
   od 26. travnja 2018.
   o uspostavi mogućnosti skladištenja za civilne misije za upravljanje krizom
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Za potrebe civilnih operacija Unije za upravljanje krizom potrebno je osigurati ispunjavanje potreba u vezi s brzim razmještanjem i operativnih zahtjeva.

               (2)

               Vijeće je 13. studenoga 2012. donijelo Odluku 2012/698/ZVSP (1) o uspostavi skladišta civilnih misija za upravljanje krizom. Na temelju članka 6. te odluke Europska služba za vanjsko djelovanje (ESVD) izvršila je pregled korisnosti, svrsishodnosti i troškovne učinkovitosti skladišta. O ishodu tog pregleda raspravljalo se s relevantnim pripremnim tijelima Vijeća u prvoj polovici 2016.

               (3)

               Politički i sigurnosni odbor 3. svibnja 2016. ponovno je potvrdio da je uspostava mogućnosti skladištenja korisna mjera kojom bi se poduprlo brzo razmještanje misija u okviru Zajedničke sigurnosne i obrambene politike (ZSOP). Složio se s time da bi novom mogućnošću skladištenja trebalo upravljati tijelo javnog prava ili tijelo uređeno privatnim pravom koje pruža javne usluge u državama članicama, kako je predviđeno člankom 58. stavkom 1. točkom (c) Uredbe (EU, Euratom) br. 966/2012 Europskog parlamenta i Vijeća (2), te zatražio da ESVD vodi postupak odabira. Načela za postupak odabira odobrila su odgovarajuća pripremna tijela Vijeća.

               (4)

               Nakon izvješća ESVD-a, Visoki predstavnik Unije za vanjske poslove i sigurnosnu politiku („Visoki predstavnik”) dao je preporuku Vijeću da za operatora mogućnosti skladištenja za provedbu mogućnosti skladištenja odabere Švedsku agenciju za civilnu zaštitu (Myndigheten för samhällsskydd och beredskap – MSB).

               (5)

               U sklopu mogućnosti skladištenja trebali bi se nabavljati, skladištiti, održavati i nadopunjavati strateška zaliha ključne opreme i sredstava potrebnih za brzo razmještanje civilnih misija ZSOP-a. Putem nje bi se također trebali nabavljati, skladištiti, održavati i stavljati na raspolaganje novi i rabljeni dijelovi takve opreme i sredstava te pružati usluge potpore za civilne misije ZSOP-a. U sklopu mogućnosti skladištenja također bi trebalo biti moguće nabavljati, skladištiti i stavljati na raspolaganje sve druge dijelove rabljene opreme i sredstava koji su se upotrebljavali u takvim misijama.

               (6)

               Kao sekundarna zadaća u sklopu mogućnosti skladištenja također bi trebalo biti moguće pružiti istu potporu drugim operativnim djelovanjima Unije na temelju članka 28. Ugovora i posebnim predstavnicima Europske unije (PPEU-ovi).

               (7)

               Mogućnost skladištenja trebala bi se provoditi u razdoblju od tri godine, s mogućnošću produljenja od godine dana,

         DONIJELO JE OVU ODLUKU:
   Članak 1.
   Ciljevi
   1.   Za potrebe osiguravanja brzog razmještanja ključne opreme i sredstava te pružanja odgovarajućih usluga potpore svojim civilnim misijama za upravljanje krizom, kao i osiguravanja brzog i stalnog pristupa tih misija takvoj opremi i sredstvima, Unija jača svoje sposobnosti uspostavom mogućnosti skladištenja.
   2.   U sklopu mogućnosti skladištenja može se u pogledu opreme, sredstava i usluga, prema potrebi, također pružiti ista potpora drugim operativnim djelovanjima Unije na temelju članka 28. Ugovora i PPEU-ovima.
   Članak 2.
   Uspostava mogućnosti skladištenja
   1.   Za potrebe iz članka 1. uspostavlja se mogućnost skladištenja. U sklopu te mogućnosti obavljaju se sljedeće funkcije:

               (a)

               nabava, skladištenje, održavanje i nadopuna strateška zaliha ključne opreme i sredstava, kako je navedeno u Prilogu;

               (b)

               nabava, skladištenje, održavanje i stavljanje na raspolaganje nove i rabljene ključne opreme i sredstava te pružanje usluga potpore, kako je navedeno u Prilogu, za civilne misije ZSOP-a, uključujući dijelove koji su se upotrebljavali u drugim takvim misijama.

         2.   U sklopu mogućnosti skladištenja također se za civilne misije ZSOP-a mogu nabaviti, skladištiti, održavati i stavljati na raspolaganje odgovarajući dijelovi opreme i sredstava koji su slični dijelovima opreme i sredstava navedenima u Prilogu te se upotrebljavaju u slične svrhe.
   3.   U sklopu mogućnosti skladištenja također se za civilne misije ZSOP-a mogu nabaviti, skladištiti i stavljati na raspolaganje dijelovi rabljene opreme i sredstava koji su se upotrebljavali u drugim takvim misijama, a koji se razlikuju od dijelova opreme i sredstava navedenih u Prilogu te se upotrebljavaju u različite svrhe.
   4.   U sklopu mogućnosti skladištenja također se prema potrebi mogu obavljati funkcije utvrđene u stavku 1. točki (b) te stavcima 2. i 3. u vezi s drugim operativnim djelovanjima Unije i PPEU-ovima.
   Članak 3.
   Provedba
   1.   Visoki predstavnik odgovoran je za provedbu ove Odluke.
   2.   Tehničku provedbu ove Odluke obavlja Švedska agencija za civilnu zaštitu, koja djeluje kao operator mogućnosti skladištenja. Švedska agencija za civilnu zaštitu obavlja svoje zadaće pod odgovornošću Visokog predstavnika ne dovodeći u pitanje financijske odgovornosti Komisije kako je utvrđeno u članku 4. stavku 3.
   3.   O detaljnim aranžmanima za provedbu ove Odluke dogovaraju se Švedska agencija za civilnu zaštitu i zapovjednik civilne operacije uz savjetovanje s nadležnim službama Komisije. Tim se aranžmanima posebno osigurava da zapovjednik civilne operacije ima pristup skladištu zbog obavljanja tehničkog i operativnog pregleda kako bi se osigurala mogućnost razmještanja i primjereno djelovanje civilnih misija za upravljanje krizom. Zapovjednik civilne operacije također ocjenjuje odgovaraju li rabljena sredstva tehničkim kriterijima za skladištenje i buduću uporabu te izvješćuje o potrebi obnove i održavanja zaliha.
   4.   U sklopu mogućnosti skladištenja oprema i sredstva iz članka 2. stavka 1. točke (b) i članka 2. stavka 2. stavljaju se na raspolaganje na zahtjev civilne misije ZSOP-a, na temelju posebnih potreba misije i u skladu s mandatom misije. Isti se uvjeti primjenjuju mutatis mutandis u pogledu drugih operativnih djelovanja Unije i PPEU-ova.
   Članak 4.
   Financijski mehanizmi
   1.   Financijski referentni iznos za provedbu ove Odluke za razdoblje od 36 mjeseci od datuma sklapanja sporazuma iz stavka 3. iznosi 52 240 608,49 EUR.
   2.   Rashodima koji se financiraju iz financijskog referentnog iznosa iz stavka 1. upravlja se u skladu s postupcima i pravilima koji se primjenjuju na opći proračun Unije.
   3.   Komisija nadzire pravilno upravljanje rashodima iz stavka 2. U tu svrhu ona sklapa sporazum sa Švedskom agencijom za civilnu zaštitu kao operatorom mogućnosti skladištenja.
   4.   Sporazumom iz stavka 3. među ostalim se predviđa:

               (a)

               Švedska agencija za civilnu zaštitu u svoje ime i u skladu s vlastitim pravilima o javnoj nabavi treba kupiti opremu i sredstva iz članka 2. stavka 1. točaka (a) i (b) te članka 2. stavka 2.;

               (b)

               Švedska agencija za civilnu zaštitu civilnim misijama ZSOP-a treba besplatno stavljati na raspolaganje opremu i sredstva te, prema potrebi, takvu opremu i sredstva uzimati natrag;

               (c)

               prije isteka sporazuma Švedska agencija za civilnu zaštitu svu opremu i sredstva koje pohranjuje treba donirati Komisiji ili bilo kojem drugom subjektu kojeg je imenovala Komisija.

         5.   Komisija nastoji sklopiti sporazum iz stavka 3. u najkraćem mogućem roku nakon stupanja na snagu ove Odluke. Ona obavješćuje Vijeće o svim poteškoćama u tom procesu i o datumu sklapanja sporazuma.
   Članak 5.
   Izvješćivanje
   1.   Visoki predstavnik izvješćuje Vijeće o provedbi ove Odluke svakih šest mjeseci.
   2.   Komisija obavješćuje Vijeće o financijskim aspektima funkcioniranja mogućnosti skladištenja svakih šest mjeseci.
   Članak 6.
   Preispitivanje
   Vijeće 18 mjeseci nakon datuma sklapanja sporazuma iz članka 4. stavka 3. preispituje financijski referentni iznos iz članka 4. stavka 1. u vezi s iznosom koji se smatra potrebnim za ispunjavanje zahtjevâ civilnih misija ZSOP-a, u pogledu dijelova opreme i sredstava uz one koji se skladište u okviru strateških zaliha, kako bi se osiguralo da se financijskim referentnim iznosom nove potrebe takvih misija uzimaju u obzir. Preispitivanjem se također uzimaju u obzir nove potrebe drugih operativnih djelovanja Unije i PPEU-ova.
   Članak 7.
   Stupanje na snagu i prestanak važenja
   Ova Odluka stupa na snagu na dan donošenja. Prestaje važiti 36 mjeseci nakon datuma sklapanja sporazuma iz članka 4. stavka 3., osim ako Vijeće odluči produljiti njezino važenje na daljnje razdoblje od 12 mjeseci.
   Članak 8.
   Stavljanje izvan snage
   Odluka 2012/698/ZVSP stavlja se izvan snage.

      Sastavljeno u Bruxellesu 26. travnja 2018.

            Za Vijeće

            Predsjednica

         E. ZAHARIEVA

      (1)  Odluka Vijeća 2012/698/ZVSP od 13. studenoga 2012. o uspostavi skladišta civilnih misija za upravljanje krizom (SL L 314, 14.11.2012., str. 25.).

      (2)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).

      PRILOG
      KLJUČNA OPREMA I SREDSTVA KOJE TREBA PRUŽITI OPERATOR MOGUĆNOSTI SKLADIŠTENJA
      Strateška zaliha sastoji se od sljedeće ključne opreme i sredstava potrebnih za razmještanje civilne misije ZSOP-a od najviše 200 članova osoblja u bilo kojem području djelovanja u roku od 30 dana.
      Ključna oprema i sredstva jesu sljedeća:

                  —

                  Vozila

                              —

                              Sportsko terensko vozilo (SUV)

                              —

                              Minibus

                              —

                              Teško teretno vozilo s pogonom na četiri kotača

                              —

                              Limuzina/karavan

                  —

                  Informatička oprema

                              —

                              Poslužitelji

                              —

                              Vatrozidovi

                              —

                              Stolna računala

                              —

                              Prijenosna računala

                              —

                              Zasloni

                              —

                              Pisači, toner i bubnjevi

                              —

                              Neprekidno električno napajanje (UPS)

                              —

                              Bežične pristupne točke

                              —

                              Računalo, poslužitelj i mrežni pribor

                  —

                  Komunikacijska oprema

                              —

                              Satelitski telefoni

                              —

                              Visokofrekvencijski (VHF) radioprijemnici

                              —

                              Globalni sustav za određivanje položaja (GPS)

                              —

                              Mobilni telefoni

                              —

                              Sustav za video i telekonferencije (VTC)

                  —

                  Oprema za osobnu zaštitu (PPE)

                              —

                              Neprobojni prsluci

                              —

                              Kacige

                              —

                              Pribor

                  —

                  Medicinska oprema

                              —

                              Kompleti za prvu pomoć (torbe s neophodnim priborom za pružanje prve pomoći u slučaju traume)

                              —

                              Automatski vanjski defibrilatori

                  —

                  Oprema za označivanje

                              —

                              Zastave

                              —

                              Osobna oprema za vidljivost (beretke, trake oko ruke, reflektirajući prsluci itd.)

                              —

                              Naljepnice za vozila

                  —

                  Razno

                              —

                              Stroj za tiskanje osobnih iskaznica (pisač za osobne iskaznice)

                              —

                              Oprema za označivanje crtičnim kodom (čitač crtičnih kodova i pisač oznaka s crtičnim kodom)

            USLUGE POTPORE KOJE TREBA PRUŽATI OPERATOR MOGUĆNOSTI SKLADIŠTENJA

                  —

                  Javna nabava
                  Operator mogućnosti skladištenja nabavit će u svoje ime i koristeći se vlastitim pravilima o javnoj nabavi stratešku zalihu.

                  —

                  Skladištenje, kodifikacija i označivanje crtičnim kodom strateške zalihe

                  —

                  Otpremanje
                  Operator mogućnosti skladištenja pripremit će uskladištenu opremu za otpremu.
                  Operator mogućnosti skladištenja bit će odgovoran za osiguravanje otpreme opreme ili sklapanje ugovora o otpremi opreme kao slijedi:

                              —

                              od središnjeg skladišta do misije ZSOP-a

                              —

                              od misije ZSOP-a do središnjeg skladišta

                              —

                              između misija ZSOP-a

                              —

                              od dobavljača i prema dobavljačima.

                  —

                  Sustav za upravljanje resursima poduzeća (ERP)
                  Operator mogućnosti skladištenja dostavit će sustav ERP-a i odgovarajuće sustave potpore kako bi se osigurao kontinuitet povezanih aktivnosti/procesa te će osigurati održavanje sustava ERP-a. Operator mogućnosti skladištenja pružat će usluge povezane s konfiguracijom, prilagodbom i ažuriranjem sustava ERP-a. Operator mogućnosti skladištenja bit će odgovoran i za sve licence potrebne za upotrebu sustava ERP-a.

                  —

                  Tehničko održavanje i popravak nove i rabljene opreme
                  Operator mogućnosti skladištenja osigurat će tehničko održavanje i provoditi operativna ispitivanja rabljene i nove opreme uskladištene u skladištu. Operator mogućnosti skladištenja također će osigurati popravak rabljene opreme ako mu javni naručitelj to naloži.

                  —

                  Obnova oklopnih vozila
                  Od operatora mogućnosti skladištenja očekuje se da osigura servisiranje, obnovu i (ponovnu) certifikaciju oklopnih vozila ako mu javni naručitelj povjeri tu zadaću.

                  —

                  Usluge zbrinjavanja
                  Operator mogućnosti skladištenja trebao bi osigurati usluge koje se odnose na zbrinjavanje opasnog materijala (hazmat), poput akumulatora, maziva za vozila, streljiva, oklopnih vozila i radioopreme, koje iz različitih razloga (sigurnosnih, okolišnih itd.) misija ne može osigurati na lokalnoj razini. Operator mogućnosti skladištenja također će zbrinjavati strateške zalihe opreme čiji je popravak postao neekonomičan.

                  —

                  Lijekovi i medicinski potrošni materijal
                  Operator mogućnosti skladištenja osigurat će da se lijekovi i medicinski potrošni materijal izravno od dobavljača dostavljaju ovlaštenome medicinskom osoblju misije ZSOP-a.


title: Odluka Vijeća (EU) 2018/757 od 14. svibnja 2018. o otkazivanju Sporazuma o partnerstvu u sektoru ribarstva između Europske zajednice i Unije Komorâ

text:
               24.5.2018

               HR

               Službeni list Europske unije

               L 128/13

         ODLUKA VIJEĆA (EU) 2018/757
   od 14. svibnja 2018.
   o otkazivanju Sporazuma o partnerstvu u sektoru ribarstva između Europske zajednice i Unije Komorâ
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 6. drugim podstavkom točkom (a),
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:

               (1)

               Uredba Vijeća (EZ) br. 1563/2006 (2) odnosi se na sklapanje Sporazuma o partnerstvu u sektoru ribarstva između Europske zajednice i Unije Komorâ („SPR između EU-a i Komorâ”).

               (2)

               Jedan je od ciljeva SPR-a između EU-a i Komorâ osigurati djelotvornost mjera za očuvanje i gospodarenje ribljim stokovima te sprečavanje nezakonitog, neprijavljenog ili nereguliranog ribolova („ribolov NNN”).

               (3)

               U skladu s člankom 11. SPR-a između EU-a i Komorâ Sporazum se primjenjuje u razdoblju od sedam godina od datuma njegova stupanja na snagu i može se produljiti za dodatna sedmogodišnja razdoblja, osim ako ga jedna od stranaka otkaže.

               (4)

               U skladu s člankom 12. SPR-a između EU-a i Komorâ Sporazum može otkazati bilo koja od dviju stranaka u slučaju ozbiljnih okolnosti kao što je neispunjavanje preuzetih obveza u pogledu suzbijanja ribolova NNN. Dotična stranka treba obavijestiti drugu stranku o svojoj namjeri da se povuče iz Sporazuma najmanje šest mjeseci prije datuma isteka početnog sedmogodišnjeg razdoblja ili svakog dodatnog razdoblja. Slanjem te obavijesti otvara se postupak savjetovanja između stranaka.

               (5)

               U skladu s člankom 31. Uredbe Vijeća (EZ) br. 1005/2008 (3) („Uredba o ribolovu NNN”) Komisija treba utvrditi treće zemlje koje smatra nekooperativnim trećim zemljama u suzbijanju ribolova NNN. Treća se zemlja može utvrditi kao nekooperativna treća zemlja ako ne ispunjava obveze u pogledu poduzimanja mjera za sprečavanje ribolova NNN, odvraćanje od njega i njegovo zaustavljanje, koje je u skladu s međunarodnim pravom obvezna ispunjavati kao država zastave, država luke, obalna država ili država trgovine.

               (6)

               U skladu s odlukom koju je Komisija donijela 1. listopada 2015. (4) Unija Komorâ obaviještena je o mogućnosti da je Komisija utvrdi kao nekooperativnu treću zemlju u suzbijanju ribolova NNN zbog politike „zastave pogodnosti” koju vode tijela Komorâ, dokaza o nezakonitim ribolovnim aktivnostima komorske flote, slabih ili nepostojećih kapaciteta tijela Komorâ u području praćenja i kontrole te zastarjelog zakonodavnog okvira Komorâ u području ribarstva.

               (7)

               Tom je odlukom Komisija pokrenula proces dijaloga s Unijom Komorâ koji je proveden u skladu s postupovnim zahtjevima utvrđenima u članku 32. Uredbe o ribolovu NNN. Unija Komorâ nije u razumnom roku poduzela potrebne korektivne mjere.

               (8)

               S obzirom na to da Unija Komorâ ustrajno ne ispunjava obveze koje je u skladu s međunarodnim pravom obvezna ispunjavati kao država zastave, država luke, obalna država ili država trgovine i ne poduzima mjere za sprečavanje ribolova NNN, odvraćanje od njega i njegovo zaustavljanje, Unija Komorâ je, u skladu s člankom 31. Uredbe o ribolovu NNN, Provedbenom odlukom Komisije (EU) 2017/889 (5) utvrđena kao nekooperativna treća zemlja u suzbijanju ribolova NNN. Unija Komorâ ni nakon tog utvrđivanja nije poduzela potrebne korektivne mjere.

               (9)

               U skladu s člankom 33. Uredbe o ribolovu NNN Unija Komorâ je Provedbenom odlukom Vijeća (EU) 2017/1332 (6) dodana na popis nekooperativnih trećih zemalja uspostavljen Provedbenom odlukom Vijeća 2014/170/EU (7).

               (10)

               U skladu s člankom 38. točkom 8. Uredbe o ribolovu NNN Komisija treba predložiti otkazivanje svih stalnih bilateralnih sporazuma o ribarstvu ili sporazuma o partnerstvu u ribarstvu s nekooperativnim trećim zemljama ako se tim sporazumima predviđa otkaz u slučaju da te zemlje ne ispunjavaju preuzete obveze u pogledu suzbijanja ribolova NNN.

               (11)

               Stoga je primjereno otkazati SPR između EU-a i Komorâ.

               (12)

               Komisija bi u ime Europske unije trebala obavijestiti Uniju Komorâ o otkazu.

               (13)

               Otkaz bi trebao početi proizvoditi učinke šest mjeseci od te obavijesti.

               (14)

               Međutim, ako Vijeće izbriše Uniju Komorâ s popisa nekooperativnih trećih zemalja u skladu s člankom 33. Uredbe o ribolovu NNN prije nego što otkaz počne proizvoditi učinke, taj bi otkaz trebalo povući, a Komisija bi o tom povlačenju trebala odmah obavijestiti Uniju Komorâ,

         DONIJELO JE OVU ODLUKU:
   Članak 1.
   Otkazuje se Sporazum o partnerstvu u sektoru ribarstva između Europske zajednice i Unije Komorâ („SPR između EU-a i Komorâ”), koji je stupio na snagu 6. ožujka 2008.
   Članak 2.
   1.   Po stupanju na snagu ove Odluke Komisija u ime Europske unije obavješćuje Uniju Komorâ o otkazu SPR-a između EU-a i Komorâ.
   2.   Otkaz počinje proizvoditi učinke šest mjeseci od te obavijesti.
   3.   Ako Vijeće izbriše Uniju Komorâ s popisa nekooperativnih trećih zemalja u skladu s člankom 33. Uredbe o ribolovu NNN prije nego što otkaz počne proizvoditi učinke, taj se otkaz povlači, a Komisija o tom povlačenju odmah obavješćuje Uniju Komorâ.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 14. svibnja 2018.

            Za Vijeće

            Predsjednica

         E. ZAHARIEVA

      (1)  Suglasnost od 15. ožujka 2018. (još nije objavljena u Službenom listu).

      (2)  Uredba Vijeća (EZ) br. 1563/2006 od 5. listopada 2006. o sklapanju Sporazuma o partnerstvu u sektoru ribarstva između Europske zajednice i Unije Komorâ (SL L 290, 20.10.2006., str. 6.).

      (3)  Uredba Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (SL L 286, 29.10.2008., str. 1.).

      (4)  Odluka Komisije оd 1. listopada 2015. o obavješćivanju treće zemlje o mogućnosti da bi mogla biti utvrđena kao nekooperativna treća zemlja u borbi protiv nezakonitog, neprijavljenog i nereguliranog ribolova (SL C 324, 2.10.2015., str. 6.).

      (5)  Provedbena odluka Komisije (EU) 2017/889 od 23. svibnja 2017. o utvrđivanju Unije Komorâ kao nekooperativne treće zemlje u suzbijanju nezakonitog, neprijavljenog i nereguliranog ribolova (SL L 135, 24.5.2017., str. 35.).

      (6)  Provedbena odluka Vijeća (EU) 2017/1332 od 11. srpnja 2017. o izmjeni Provedbene odluke 2014/170/EU o uspostavljanju popisa nekooperativnih trećih zemalja u suzbijanju nezakonitog, neprijavljenog i nereguliranog ribolova u pogledu Unije Komorâ (SL L 185, 18.7.2017., str. 37.).

      (7)  Provedbena odluka Vijeća 2014/170/EU od 24. ožujka 2014. o uspostavljanju popisa nekooperativnih trećih zemalja u borbi protiv ribolova NNN na temelju Uredbe (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova (SL L 91, 27.3.2014., str. 43.).


title: Odluka Vijeća (EU) 2018/768 od 22. svibnja 2018. o stajalištu koje treba zauzeti u ime Europske unije na 55. sjednici Odbora stručnjaka za prijevoz opasnih tvari Međuvladine organizacije za međunarodni željeznički prijevoz u pogledu određenih izmjena Dodatka C Konvenciji o međunarodnom željezničkom prijevozu

text:
               25.5.2018

               HR

               Službeni list Europske unije

               L 129/77

         ODLUKA VIJEĆA (EU) 2018/768
   od 22. svibnja 2018.
   o stajalištu koje treba zauzeti u ime Europske unije na 55. sjednici Odbora stručnjaka za prijevoz opasnih tvari Međuvladine organizacije za međunarodni željeznički prijevoz u pogledu određenih izmjena Dodatka C Konvenciji o međunarodnom željezničkom prijevozu
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 91. u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Unija je pristupila Konvenciji o međunarodnom željezničkom prijevozu od 9. svibnja 1980., kako je izmijenjena Protokolom iz Vilniusa od 3. lipnja 1999. („Konvencija COTIF”), Odlukom Vijeća 2013/103/EU (1).

               (2)

               Sve države članice, uz iznimku Cipra i Malte, ugovorne su stranke Konvencije COTIF i primjenjuju Konvenciju COTIF.

               (3)

               U skladu s člankom 13. stavkom 1. točkom (d) i člankom 33. stavkom 5. Konvencije COTIF Odbor stručnjaka za prijevoz opasnih tvari („Odbor stručnjaka RID-a”) Međuvladine organizacije za međunarodni željeznički prijevoz („OTIF”) može izmijeniti Prilog Dodatku C Konvencije COTIF, to jest Pravilniku o međunarodnom prijevozu opasnih tvari željeznicom („RID”).

               (4)

               Direktivom 2008/68/EZ Europskog parlamenta i Vijeća (2) utvrđuju se odredbe o prijevozu opasnih tvari cestom, željeznicom ili unutarnjim plovnim putovima unutar država članica ili među njima, upućivanjem na RID.

               (5)

               Kako bi se Prilog RID-u prilagodio tehničkom i znanstvenom napretku, nužno je da Odbor stručnjaka RID-a donese izmjene koje se odnose na tehničke norme ili jedinstvene tehničke propise. Cilj je tih izmjena osigurati siguran i učinkovit prijevoz opasnih tvari, uzimajući u obzir znanstveni i tehnički napredak u tom sektoru i razvoj novih tvari i predmeta koji bi mogli predstavljati opasnost tijekom prijevoza.

               (6)

               Odbor za prijevoz opasnih tvari, osnovan Direktivom 2008/68/EZ, vodio je preliminarne rasprave o predloženim izmjenama.

               (7)

               Odbor stručnjaka RID-a na svojoj 55. sjednici održanoj 30. svibnja 2018. treba donijeti odluku o izmjenama RID-a.

               (8)

               Primjereno je utvrditi stajalište koje treba zauzeti u ime Unije u okviru Odbora stručnjaka RID-a jer će odluka koju taj odbor donese biti obvezujuća za Uniju.

               (9)

               Stajalište Unije na 55. sjednici Odbora stručnjaka RID-a trebalo bi se stoga temeljiti na tekstu priloženom ovoj Odluci,

         DONIJELO JE OVU ODLUKU:
   Članak 1.
   Stajalište koje treba zauzeti u ime Unije na 55. sjednici Odbora stručnjaka RID-a u okviru Konvencije o međunarodnom željezničkom prijevozu od 9. svibnja 1980., kako je izmijenjena Protokolom iz Vilniusa od 3. lipnja 1999., utvrđeno je u tekstu priloženom ovoj Odluci.
   Predstavnici Unije u Odboru stručnjaka RID-a mogu dogovoriti manje izmjene dokumenata iz teksta priloženog ovoj Odluci bez daljnje odluke Vijeća.
   Članak 2.
   Odluke Odbora stručnjaka RID-a nakon donošenja objavljuju se u Službenom listu Europske unije, uz navođenje datuma njihova stupanja na snagu.
   Članak 3.
   Ova Odluka stupa na snagu na dan donošenja.

      Sastavljeno u Bruxelles 22. svibnja 2018.

            Za Vijeće

            Predsjednik

         K. VALCHEV

      (1)  Odluka Vijeća 2013/103/EU od 16. lipnja 2011. o potpisivanju i sklapanju Sporazuma između Europske unije i Međuvladine organizacije za međunarodni željeznički prijevoz o pristupanju Europske unije Konvenciji o međunarodnom željezničkom prijevozu (COTIF) od 9. svibnja 1980., kako je izmijenjena Protokolom iz Vilniusa od 3. lipnja 1999. (SL L 51, 23.2.2013., str. 1.).

      (2)  Direktiva 2008/68/EZ Europskog parlamenta i Vijeća od 24. rujna 2008. o kopnenom prijevozu opasnih tvari (SL L 260, 30.9.2008., str. 13.).

      PRILOG

                  Prijedlog

                  Referentni dokument

                  Predmet

                  Primjedbe

                  Stajalište Unije

                  1

                  OTIF/RID/CE/GTP/2017/1

                  Identifikacijski broj opasnosti za UN brojeve 3166 i 3171

                  Tehnički konsenzus u stalnoj radnoj skupini OTIF-a o donošenju teksta kako je izmijenjen

                  Suglasnost s izmjenama

                  2

                  OTIF/RID/CE/GTP/2017/3

                  Prijevoz opasnih tvari kao ručne prtljage ili predane prtljage

                  Tehnički konsenzus u stalnoj radnoj skupini OTIF-a o donošenju teksta kako je izmijenjen

                  Suglasnost s izmjenama

                  3

                  OTIF/RID/CE/GTP/2017/5

                  102. sjednica WP.15 (Ženeva, 8. – 12. svibnja 2017.)

                  Tehnički konsenzus u stalnoj radnoj skupini OTIF-a o donošenju teksta kako je izmijenjen

                  Suglasnost s izmjenama kako su revidirane u stalnoj radnoj skupini

                  4

                  OTIF/RID/CE/GTP/2017/7/Rev.1

                  Nacrt popisa ispravaka 2 izdanju RID-a iz 2017.

                  Tehnički konsenzus u stalnoj radnoj skupini OTIF-a o donošenju teksta kako je izmijenjen

                  Suglasnost s izmjenama kako su revidirane u stalnoj radnoj skupini

                  5

                  OTIF/RID/CE/GTP/2017/8

                  Neformalna radna skupina za kontrolne popise za punjenje i pražnjenje ukapljenog plina u cisternama (Firenca, 11. – 13. srpnja 2017.)

                  Tehnički konsenzus u stalnoj radnoj skupini OTIF-a o donošenju teksta kako je izmijenjen

                  Suglasnost s izmjenama kako su revidirane u stalnoj radnoj skupini

                  6

                  OTIF/RID/CE/GTP/2017/15

                  Pročišćeni tekstovi doneseni na zajedničkom sastanku 2016. i 2017. i na sastanku stalne radne skupine Odbora stručnjaka RID-a u studenome 2016.

                  Tehnički konsenzus u stalnoj radnoj skupini OTIF-a o donošenju teksta kako je izmijenjen

                  Suglasnost s izmjenama kako su revidirane u stalnoj radnoj skupini

                  7

                  Idem

                  Izmjene koje stalna radna skupina treba dodatno proučiti

                  —

                  —

                  8

                  Idem

                  Izmjene za koje je potrebno zajedničko stajalište sa zajedničkog sastanka između UNECE-a i OTIF-a

                  Potrebno je olakšati učinkovit multimodalni prijevoz

                  Suglasnost s izmjenom kako je preporučena na zajedničkom sastanku

                  9

                  OTIF/RID/CE/GTP/2017/INF.8

                  Udvostručene alineje u točki 4.3.3.5.

                  Tehnički konsenzus u stalnoj radnoj skupini OTIF-a o donošenju teksta kako je izmijenjen

                  Suglasnost s izmjenama kako su revidirane u stalnoj radnoj skupini

                  10

                  OTIF/RID/CE/GTP/2017/INF.10

                  Prijelazne odredbe

                  Tehnički konsenzus u stalnoj radnoj skupini OTIF-a o donošenju teksta kako je izmijenjen

                  Suglasnost s izmjenama kako su revidirane u stalnoj radnoj skupini

                  11

                  OTIF/RID/CE/GTP/2017/INF.12

                  Predložena izmjena točke 2.1.3.5.5. u dokumentu OTIF/RID/CE/GTP/2017/15

                  Tehnički konsenzus u stalnoj radnoj skupini OTIF-a o donošenju teksta kako je izmijenjen

                  Suglasnost s izmjenama kako su revidirane u stalnoj radnoj skupini

                  12

                  OTIF/RID/CE/GTP/2017/INF.16

                  103. sjednica WP.15 (Ženeva, 6. – 10. studenoga 2017.)

                  Tehnički konsenzus u stalnoj radnoj skupini OTIF-a o donošenju teksta kako je izmijenjen

                  Suglasnost s izmjenama kako su revidirane u stalnoj radnoj skupini


title: Odluka Vijeća (EU, Euratom) 2018/767 od 22. svibnja 2018. o određivanju razdoblja za devete izbore zastupnika u Europskom parlamentu neposrednim općim izborima

text:
               25.5.2018

               HR

               Službeni list Europske unije

               L 129/76

         ODLUKA VIJEĆA (EU, Euratom) 2018/767
   od 22. svibnja 2018.
   o određivanju razdoblja za devete izbore zastupnika u Europskom parlamentu neposrednim općim izborima
   VIJEĆE EUROPSKE UNIJE,
   uzimajući u obzir Akt od 20. rujna 1976. o izboru članova Europskog parlamenta neposrednim općim izborima (1), a posebno njegov članak 11. stavak 2. drugi podstavak,
   uzimajući u obzir mišljenje Europskog parlamenta (2),
   budući da:

               (1)

               Vijeće je Odlukom 78/639/Euratom, EZUČ, EEZ (3) odredilo razdoblje za prve izbore zastupnika u Europskom parlamentu neposrednim općim izborima od 7. do 10. lipnja 1979.

               (2)

               Pokazalo se nemogućim održati devete izbore tijekom odgovarajućeg razdoblja 2019. godine.

               (3)

               Stoga bi trebalo odrediti drugo izborno razdoblje,

         DONIJELO JE OVU ODLUKU:
   Članak 1.
   Razdoblje iz članka 10. stavka 1. Akta od 20. rujna 1976. o izboru članova Europskog parlamenta neposrednim općim izborima za devete izbore je od 23. do 26. svibnja 2019.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 22. svibnja 2018.

            Za Vijeće

            Predsjednik

         K. VALCHEV

      (1)  SL L 278, 8.10.1976., str. 5.

      (2)  Mišljenje od 18. travnja 2018. (još nije objavljeno u Službenom listu).

      (3)  Odluka Vijeća 78/639/Euratom, EZUČ, EEZ od 25. srpnja 1978. o određivanju razdoblja za prve izbore zastupnika u Europskom parlamentu neposrednim općim izborima (SL L 205, 29.7.1978., str. 75.).


title: Odluka Komisije оd 18. lipnja 2018. o zamjeni člana skupine dionika platforme REFIT

text:
               21.6.2018

               HR

               Službeni list Europske unije

               C 217/2

         ODLUKA KOMISIJE
   оd 18. lipnja 2018.
   o zamjeni člana skupine dionika platforme REFIT
   (2018/C 217/02)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Odluku Komisije C(2015) 3261 final od 19. svibnja 2015. o uspostavi platforme REFIT, a posebno njezin članak 4.,
   budući da:

               (1)

               Člankom 4. Odluke Komisije C(2015) 3261 final o uspostavi platforme REFIT (dalje u tekstu: „platforma”) predviđeno je da se platforma sastoji od „skupine predstavnika vlada” i „skupine dionika”, koja se sastoji od najviše 20 stručnjaka, od kojih dva stručnjaka predstavljaju Europski gospodarski i socijalni odbor i Odbor Regija, a ostali stručnjaci predstavnici su poslovnog sektora (uključujući MSP-ove), socijalnih partnera i organizacija civilnog društva koji imaju neposredno iskustvo u primjeni zakonodavstva Unije. Stručnjaci u skupini dionika imenuju se za djelovanje u osobnom svojstvu ili za zastupanje zajedničkog interesa više dionika.

               (2)

               Člankom 4. stavkom 4. Odluke predviđeno je da Komisija na prijedlog prvog potpredsjednika Komisije imenuje članove skupine dionika, odabrane među kandidatima koji imaju neposredno iskustvo u primjeni zakonodavstva Unije i koji su se odazvali pozivu na natječaj. Pri imenovanju potrebno je osigurati, u najvećoj mogućoj mjeri, uravnoteženu zastupljenost različitih sektora, interesa i regija Unije te spolova. Člankom 4. stavkom 5. Odluke predviđeno je da se članovi imenuju za razdoblje do 31. listopada 2019. U skladu s člankom 4. stavkom 6. Odluke članovi koji podnesu ostavku mogu biti zamijenjeni tijekom preostalog razdoblja njihova mandata.

               (3)

               Odlukom Komisije C(2015) 9063 final od 16. prosinca 2015. o imenovanju članova skupine dionika platforme REFIT (1) predviđeno je da ako član skupine dionika prestane biti član za vrijeme mandata platforme, prvi potpredsjednik može predložiti njegovu zamjenu s prvotnog popisa kandidata koji su se odazvali pozivu na iskaz interesa za članstvo u skupini dionika.

               (4)

               Gospođa Nina Renshaw podnijela je ostavku na mjesto članice skupine dionika od dana 27. listopada 2017.

               (5)

               Gospodin Michael Huether nalazi se na prvotnom popisu kandidata koji su se odazvali pozivu na iskaz interesa za članstvo u skupini dionika,

         ODLUČILA JE:
   Jedini članak
   Gospodin Michael Huether imenuje se članom skupine dionika platforme REFIT za razdoblje do 31. listopada 2019. umjesto gospođe Nine Renshaw.

      Sastavljeno u Bruxellesu 18. lipnja 2018.

            Za Komisiju

         Frans TIMMERMANS

            Prvi potpredsjednik

      (1)  https://ec.europa.eu/info/sites/info/files/commission-decision-appointment-of-members-stakeholder-group-refit-platform_dec2015_en.pdf

      PRILOG

                  Ime

                  Državljanstvo

                  Zastupa zajednički interes dionika u određenom području politike

                  Sadašnji poslodavac

                  g. Michael Hüther

                  njemačko

                  NE

                  Institut za ekonomska istraživanja u Kölnu/Institut der deutschen Wirtschaft Köln e.V.


               25.7.2018

               HR

               Službeni list Europske unije

               C 263/163

      P8_TA(2017)0056
      Zahtjev za ukidanje imuniteta Marine Le Pen
      Odluka Europskog parlamenta od 2. ožujka 2017. o zahtjevu za ukidanje imuniteta Marine Le Pen (2016/2295(IMM))
      (2018/C 263/22)

         Europski parlament,

                  —

                  uzimajući u obzir zahtjev za ukidanje imuniteta zastupnici Marine Le Pen, koji je 5. listopada 2016. podnio Jean-Jaques URVOAS, francuski ministar pravosuđa, u okviru istražnog postupka protiv zastupnice Marine Le Pen pred Prvostupanjskim sudom u Nanterreu zbog objave islamističkog slikovnog materijala nasilnog sadržaja na njezinu računu na Twitteru,

                  —

                  nakon saslušanja zastupnika Jean-Françoisa Jalkha koji je zastupao zastupnicu Marine Le Pen u skladu s člankom 9. stavkom 6. Poslovnika,

                  —

                  uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

                  —

                  uzimajući u obzir presude Suda Europske unije od 12. svibnja 1964., 10. srpnja 1986., 15. i 21. listopada 2008., 19. ožujka 2010., 6. rujna 2011. i 17. siječnja 2013. (1),

                  —

                  uzimajući u obzir članak 26. Ustava Francuske Republike,

                  —

                  uzimajući u obzir članak 5. stavak 2., članak 6. stavak 1. i članak 9. Poslovnika,

                  —

                  uzimajući u obzir izvješće Odbora za pravna pitanja (A8-0047/2017),

                  A.

                  budući da su francuske pravosudne vlasti zatražile ukidanje imuniteta Marine Le Pen, zastupnici u Europskom parlamentu i predsjednici Nacionalne fronte (Front National, FN), u okviru postupka pokrenutog zbog toga što je preko svojeg računa na Twitteru 16. prosinca 2015. objavila fotografije nasilnog sadržaja na kojima su prikazana smaknuća trojice talaca terorističke skupine Daeš uz komentar „Evo što je Daeš”, nakon intervjua na radijskoj mreži RMC u kojem je uspon FN-a uspoređen s djelovanjem terorističke skupine Daeš;

                  B.

                  budući da se prema praksi Europskog parlamenta imunitet zastupnika može ukinuti ako izraženo mišljenje i/ili slikovni materijal nisu u izravnoj ili očitoj vezi s izvršavanjem dužnosti zastupnika u Europskom parlamentu te ako nisu povezani s izražavanjem mišljenja ili glasovanjem u okviru tih dužnosti u smislu članka 8. Protokola br. 7 o povlasticama i imunitetima Europske unije i člankom 26. Ustava Francuske Republike;

                  C.

                  budući da se, osim toga, u članku 9. Protokola br. 7 o povlasticama i imunitetima Europske unije navodi da zastupnici u Europskom parlamentu na državnom području svoje države uživaju imunitet koji se dodjeljuje zastupnicima u parlamentu te države;

                  D.

                  budući da širenje fotografija nasilnog sadržaja koje mogu ugroziti ljudsko dostojanstvo predstavlja kazneno djelo koje je kažnjivo na temelju članaka 227.-24., 227.-29. i 227.-31. Kaznenog zakona Francuske Republike;

                  E.

                  budući da se članak 6.-1. francuskog Zakona br. 2004-575 Pour la Confiance dans l'Économie Numérique od 21. lipnja 2004., kojim se prenosi Direktiva 2000/31/EZ Europskog parlamenta i Vijeća od 8. lipnja 2000. o određenim pravnim aspektima usluga informacijskog društva na unutarnjem tržištu, posebno elektroničke trgovine („Direktiva o elektroničkoj trgovini”), odnosi na aktivnosti pružatelja usluga informatičkih poduzeća, a ne na aktivnosti pojedinaca;

                  F.

                  budući da, unatoč tomu što preko pretraživača Google svi mogu pristupiti fotografijama koje je objavila zastupnica Marine Le Pen i što su one nakon prvotne objave uvelike proširene na internetu, one zbog svoje nasilne prirode ipak mogu ugroziti ljudsko dostojanstvo;

                  G.

                  budući da je uklanjanje tih triju fotografija zatražila obitelj zatočenog Jamesa Foleyja 17. prosinca 2015., tj. nakon intervencije pravosudnih tijela, i da je slijedom tog zahtjeva zastupnica Marine Le Pen uklonila samo fotografiju Jamesa Foleyja;

                  H.

                  budući da je vremenski okvir sudskog postupka protiv zastupnice Marine Le Pen usporediv s tipičnim rasporedom postupaka koji se odnose na tisak i druga sredstva komunikacije i da stoga nema razloga sumnjati da je riječ o primjeru fumus persecutionis, tj. o situaciji kada postoje znaci i dokazi o namjeri da se naškodi političkoj aktivnosti zastupnika;

                  I.

                  budući da je člankom 26. Ustava Francuske Republike propisano da zastupnici u Parlamentu ne mogu biti uhićeni ili lišeni slobode u bilo kojem drugom obliku niti im se sloboda može ograničiti u kaznenim stvarima bez odobrenja Parlamenta;

                  J.

                  budući da se Europski parlament ne može izjasniti o zastupnikovoj krivnji ni o tome opravdavaju li mišljenja ili postupci koji mu se pripisuju kazneni progon;

                  1.

                  odlučuje ukinuti imunitet Marine Le Pen;

                  2.

                  nalaže svojem predsjedniku da odmah proslijedi ovu Odluku i izvješće nadležnog odbora nadležnom tijelu Francuske Republike i zastupnici Marine Le Pen.

         (1)  Presuda Suda od 12. svibnja 1964., Wagner/Fohrmann i Krier, 101/63, ECLI:EU:C:1964:28; Presuda Suda od 10. srpnja 1986., Wybot/Faure i drugi, 149/85, ECLI:EU:C:1986:310; Presuda Općeg suda od 15. listopada 2008., Mote/Parlament, T-345/05, ECLI:EU:T:2008:440; Presuda Suda od 21. listopada 2008., Marra/De Gregorio i Clemente, C 200/07 et C-201/07, ECLI:EU:C:2008:579; Presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C 163/10, ECLI: EU:C:2011:543; Presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23.


title: Odluka Vijeća (EU) 2018/1089 od 22. lipnja 2018. o sklapanju, u ime Unije, Sporazuma između Europske unije i Kraljevine Norveške o administrativnoj suradnji, suzbijanju prijevara i naplati tražbina u području poreza na dodanu vrijednost

text:
                  1.8.2018

                  HR

                  Službeni list Europske unije

                  L 195/1

         ODLUKA VIJEĆA (EU) 2018/1089
         od 22. lipnja 2018.
         o sklapanju, u ime Unije, Sporazuma između Europske unije i Kraljevine Norveške o administrativnoj suradnji, suzbijanju prijevara i naplati tražbina u području poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 113. u vezi s njegovim člankom 218. stavkom 6. drugim podstavkom točkom (b),
         uzimajući u obzir prijedlog Europske komisije,
         uzimajući u obzir mišljenje Europskog parlamenta (1),
         budući da:

                     (1)

                     U skladu s Odlukom Vijeća (EU) 2017/2381 (2) Sporazum između Europske unije i Kraljevine Norveške o administrativnoj suradnji, suzbijanju prijevara i naplati tražbina u području poreza na dodanu vrijednost („Sporazum”) potpisan je 6. veljače 2018.

                     (2)

                     Tekst Sporazuma, koji je rezultat tih pregovora, u skladu je sa smjernicama za pregovore koje je donijelo Vijeće.

                     (3)

                     Provedeno je savjetovanje s Europskim nadzornikom za zaštitu podataka u skladu s člankom 28. stavkom 2. Uredbe (EZ) br. 45/2001 Europskog parlamenta i Vijeća (3).

                     (4)

                     Sporazum bi trebalo odobriti,

               DONIJELO JE OVU ODLUKU:

            Članak 1.
            Sporazum između Europske unije i Kraljevine Norveške o administrativnoj suradnji, suzbijanju prijevara i naplati tražbina u području poreza na dodanu vrijednost odobrava se u ime Unije.
            Tekst Sporazuma priložen je ovoj Odluci.

            Članak 2.
            Predsjednik Vijeća u ime Unije šalje obavijest predviđenu u članku 44. stavku 2. Sporazuma.

            Članak 3.
            Uniju u Zajedničkom odboru osnovanom u skladu s člankom 41. Sporazuma predstavlja Komisija, kojoj pomažu predstavnici država članica.

            Članak 4.
            Ova Direktiva stupa na snagu trećeg dana od dana objave u Službenom listu Europske unije.

            Sastavljeno u Luxembourgu 22. lipnja 2018.

                  Za Vijeće

                  Predsjednik

               V. GORANOV

            (1)  Mišljenje od 29. svibnja 2018. (još nije objavljeno u Službenom listu).

            (2)  Odluka Vijeća (EU) 2017/2381 od 5. prosinca 2017. o potpisivanju, u ime Unije, Sporazuma između Europske unije i Kraljevine Norveške o administrativnoj suradnji, suzbijanju prijevara i naplati tražbina u području poreza na dodanu vrijednost (SL L 340, 20.12.2017., str. 4.).

            (3)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).


title: Odluka Vijeća (EU) 2018/1107 od 20. srpnja 2018. o sklapanju Sporazuma o partnerstvu i suradnji između Europske unije i njezinih država članica, s jedne strane, i Republike Iraka, s druge strane

text:
                  10.8.2018

                  HR

                  Službeni list Europske unije

                  L 203/1

         ODLUKA VIJEĆA (EU) 2018/1107
         od 20. srpnja 2018.
         o sklapanju Sporazuma o partnerstvu i suradnji između Europske unije i njezinih država članica, s jedne strane, i Republike Iraka, s druge strane
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 91., članak 100. te članke 207. i 209. u vezi s člankom 218. stavkom 6. točkom (a),
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     Sporazum o partnerstvu i suradnji između Europske unije i njezinih država članica, s jedne strane, i Republike Iraka, s druge strane („Sporazum”), potpisan je 11. svibnja 2012., podložno njegovu mogućem kasnijem sklapanju.

                     (2)

                     Sporazum bi trebalo odobriti,

               DONIJELO JE OVU ODLUKU:

            Članak 1.
            Sporazum o partnerstvu i suradnji između Europske unije i njezinih država članica, s jedne strane, i Republike Iraka, s druge strane, zajedno s prilozima i unilateralnom izjavom Unije, priloženima Završnom aktu, odobrava se u ime Unije (2).

            Članak 2.
            Predsjednik Vijeća u ime Unije šalje obavijest predviđenu u članku 116. Sporazuma radi izražavanja pristanka Unije da bude obvezana Sporazumom (3).

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 20. srpnja 2018.

                  Za Vijeće

                  Predsjednik

               G. BLÜMEL

            (1)  Suglasnost od 4. srpnja 2018. (još nije objavljena u Službenom listu).

            (2)  Sporazum je objavljen u SL L 204 od 31. srpnja 2012., str. 20 zajedno s odlukom o potpisivanju.

            (3)  Glavno tajništvo Vijeća objavit će datum stupanja na snagu Sporazuma u Službenom listu Europske unije.


Odluka Komisije od 26/07/2018 u kojoj se određuje koncentracija kompatibilna sa zajedničkim tržištem (Predmet br. COMP/M.8959 - Sonatrach) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


title: Odluka Vijeća (ZVSP) 2018/1545 od 15. listopada 2018. o izmjeni Odluke (ZVSP) 2017/1869 o savjetodavnoj misiji Europske unije za potporu reformi sigurnosnog sektora u Iraku (EUAM Irak)

text:
                  16.10.2018

                  HR

                  Službeni list Europske unije

                  L 259/31

         ODLUKA VIJEĆA (ZVSP) 2018/1545
         od 15. listopada 2018.
         o izmjeni Odluke (ZVSP) 2017/1869 o savjetodavnoj misiji Europske unije za potporu reformi sigurnosnog sektora u Iraku (EUAM Irak)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 16. listopada 2017. donijelo Odluku (ZVSP) 2017/1869 (1) o uspostavi savjetodavne misije Europske unije za potporu reformi sigurnosnog sektora u Iraku (EUAM Iraq).

                     (2)

                     Nakon strateškog preispitivanja misije EUAM Iraq Politički i sigurnosni odbor preporučio je izmjenu mandata misije EUAM Iraq i njegovo produljenje za osamnaest mjeseci.

                     (3)

                     Odluku (ZVSP) 2017/1869 trebalo bi stoga na odgovarajući način izmijeniti.

                     (4)

                     Misija EUAM Iraq provodit će se u kontekstu stanja koje se može pogoršati i koje bi moglo ugroziti ostvarenje ciljeva vanjskog djelovanja Unije kako su određeni u članku 21. Ugovora o Europskoj uniji,

               DONIJELO JE OVU ODLUKU:

            Članak 1.
            Odluka (ZVSP) 2017/1869 mijenja se kako slijedi:

                        1.

                        Članci 2. i 3. zamjenjuju se sljedećim:

                           „Članak 2.
                           Ciljevi
                           Strateški ciljevi misije EUAM Iraq jesu:

                                       1.

                                       pružanje savjeta i stručnog znanja iračkim vlastima na strateškoj razini kako bi se utvrdili i definirali zahtjevi za dosljednu provedbu civilnih aspekata reforme sigurnosnog sektora u okviru nacionalnog programa sigurnosti Iraka i povezanih planova;

                                       2.

                                       analiza, ocjena i utvrđivanje mogućnosti na nacionalnoj, regionalnoj i lokalnoj razini za daljnji angažman Unije u pružanju potpore u vezi s potrebama reforme sektora civilne sigurnosti, pružajući Uniji i državama članicama informacije i olakšavajući im planiranje i provedbu;

                                       3.

                                       pomoć delegaciji Unije pri koordinaciji potpore Unije i država članica u području reforme sigurnosnog sektora u Iraku, osiguravajući dosljednost djelovanja Unije.

                           Članak 3.
                           Zadaće

                              1.   Kako bi se ispunili ciljevi iz članka 2. točke 1. misija EUAM Iraq:

                                          (a)

                                          ojačava strateško savjetovanje u pogledu razvoja nacionalnih strategija za borbu protiv i sprečavanje terorizma (među ostalim za borbu protiv nasilnog ekstremizma) i organiziranog kriminala, uključujući utvrđivanje politika i planova djelovanja za njihovu izradu i provedbu, osiguravajući uključiv pristup;

                                          (b)

                                          podupire upravu za planiranje Ministarstva unutarnjih poslova u planiranju i praćenju provedbe institucionalnih reformi odjela u okviru provedbe nacionalne strategije sigurnosti;

                                          (c)

                                          podupire usklađenu provedbu nacionalnih strategija i doprinosi upravljanju strukturom reforme sigurnosnog sektora i njezinu radu u okviru sustavâ programa reforme sigurnosnog sektora i sveobuhvatnog okvira;

                                          (d)

                                          na strateškoj razini definira i podupire provedbu sveobuhvatne strategije za borbu protiv organiziranog kriminala s posebnim upućivanjem na upravljanje granicama, financijski kriminal, a poglavito korupciju, pranje novca i nezakonito trgovanje dobrima kulturne baštine;

                                          (e)

                                          pruža savjete kako bi se olakšalo uključivanje koncepata ljudskih prava i rodne ravnopravnosti u sve nacionalne strategije i politike, s naglaskom na planove provedbe u Ministarstvu unutarnjih poslova i putem Ureda glavnog inspektora, Glavne uprave za ljudske resurse i Uprave za osposobljavanje Ministarstva unutarnjih poslova;

                                          (f)

                                          podupire donošenje koncepata nadzora u Ministarstvu unutarnjih poslova, kao i onih povezanih s borbom protiv financijske i administrativne korupcije;

                                          (g)

                                          doprinosi procesu institucionalne reforme u okviru Ministarstva unutarnjih poslova promicanjem poboljšane institucionalne usklađenosti, pružanjem konceptualnih alata za poboljšanje njihovih sposobnosti planiranja, provedbe i procjene na strateškoj razini, kao i savjetovanjem u pogledu upravljanja dimenzijom reforme koja se odnosi na ljudske resurse;

                                          (h)

                                          pruža savjete u pogledu informiranja izvan područja Bagdada putem potpore vlastima u procjeni institucionalnih potreba na pokrajinskoj i regionalnoj razini, kao i u utvrđivanju mogućnosti i izazova za njihovu integraciju u proces reforme;

                                          (i)

                                          uspostavlja i održava učinkovitu vezu s ključnim međunarodnim sudionicima koji djeluju u području reforme sigurnosnog sektora, posebno s Ujedinjenim narodima, NATO-om, globalnom koalicijom i Sjedinjenim Američkim Državama.

                              2.   Kako bi se ispunili ciljevi iz članka 2. točke 2. misija EUAM Iraq:

                                          (a)

                                          vodi i ažurira popis tekućih i planiranih aktivnosti kako bi se pružila potpora reformi sigurnosnog sektora te izvukle pouke i utvrdili nedostaci u cijeloj zemlji,

                                          (b)

                                          utvrđuje srednjoročne i dugoročne potrebe i mogućnosti za mogući budući angažman Unije u pružanju potpore reformi sigurnosnog sektora, među ostalim na regionalnoj i lokalnoj razini, s ciljem informiranja i podupiranja planiranja Unije za mogući budući angažman, među ostalim s NATO-om, uz puno poštovanje načela uključivosti, uzajamnosti i autonomije odlučivanja Unije. Planiranje će se koordinirati s NATO-om u Iraku radi jačanja usklađenosti među njihovim aktivnostima na način koji dovodi do njihova uzajamnog osnaživanja s ciljem stvaranja sinergije i stjecanja potpore u područjima kao što je logistika, osiguravajući potpunu transparentnost i odgovornost država članica.

                                          (c)

                                          u suradnji s međunarodnim donatorima utvrđuje projekte s brzim učinkom koji bi se mogli provesti bilo s pomoću instrumenata Unije bilo putem bilateralnog angažmana država članica, poput upravljanja granicom u bagdadskoj zračnoj luci.

                              3.   Kako bi se ispunili ciljevi iz članka 2. točke 3. misija EUAM Iraq:

                                          (a)

                                          podupire suradnju i usklađivanje nacionalnih i međunarodnih dionika, usmjeravajući pozornost na tri razine predviđene u okviru strategije sigurnosnog sektora;

                                          (b)

                                          zadržava vodeću koordinacijsku ulogu u okviru zakonodavnog sustava nacionalne sigurnosti te u sustavu strategije obrane i unutarnje sigurnosti;

                                          (c)

                                          održava angažman s odborom za potporu u vezi s reformom sigurnosnog sektora, u ulozi partnera s privilegiranim statusom;

                                          (d)

                                          i dalje blisko surađuje s delegacijom Unije na reformi sektora civilne sigurnosti, uključujući borbu protiv terorizma i obavještajne službe, kao i s državama članicama koje su prisutne u Bagdadu putem redovitih sastanaka na razini voditelja misije i razini stručnjaka;

                                          (e)

                                          u bliskoj suradnji s delegacijom Unije podupire uključivanje načela strateškog okvira EU-a u potporu reformi sigurnosnog sektora Iraka.

                              4.   U ispunjavanju ciljeva iz članka 2. točke 3. misija EUAM Iraq pruža potporu koordinaciji s Ujedinjenim narodima, posebno putem Programa UN-a za razvoj, i drugim međunarodnim sudionicima na terenu, među ostalim NATO-u, globalnoj koaliciji i Sjedinjenim Američkim Državama, s ciljem promicanja sinergije i usklađenosti uz dužno poštovanje institucionalnog okvira Unije.”.

                        2.

                        U članku 14. stavak 1. zamjenjuje se sljedećim:

                           „1.   Financijski referentni iznos za pokrivanje izdataka povezanih s misijom EUAM Iraq za razdoblje od 16. listopada 2017. do 17. listopada 2018. iznosi 17 300 000 EUR.
                           Financijski referentni iznos za pokrivanje izdataka povezanih s misijom EUAM Iraq za razdoblje od 18. listopada 2018. do 17. travnja 2020. iznosi 64 800 000 EUR.
                           Vijeće odlučuje o financijskom referentnom iznosu za svako sljedeće razdoblje.”.

                        3.

                        U članku 17. drugi stavak zamjenjuje se sljedećim:
                        „Primjenjuje se do 17. travnja 2020.”.

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 15. listopada 2018.

                  Za Vijeće

                  Predsjednica

               F. MOGHERINI

            (1)  Odluka Vijeća (ZVSP) 2017/1869 od 16. listopada 2017. o savjetodavnoj misiji Europske unije za potporu reformi sigurnosnog sektora u Iraku (EUAM Iraq) (SL L 266, 17.10.2017, str. 12.).


title: Odluka Vijeća (ZVSP) 2018/1544 od 15. listopada 2018. o mjerama ograničavanja u pogledu širenja i uporabe kemijskog oružja

text:
                  16.10.2018

                  HR

                  Službeni list Europske unije

                  L 259/25

         ODLUKA VIJEĆA (ZVSP) 2018/1544
         od 15. listopada 2018.
         o mjerama ograničavanja u pogledu širenja i uporabe kemijskog oružja
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Europska unija podupire međunarodne sporazume i režime u području razoružanja, sprečavanja širenja oružja i kontrole naoružanja.

                     (2)

                     Unija podržava djelotvornu provedbu i univerzalizaciju Konvencije o zabrani razvijanja, proizvodnje, gomilanja i korištenja kemijskog oružja i o njegovu uništenju (dalje u tekstu „CWC”) te ističe svoju potporu Organizaciji za zabranu kemijskog oružja i njezinu tehničkom tajništvu i njihovu važnost. Unija snažno osuđuje širenje i upotrebu kemijskog oružja neovisno o mjestu, okolnostima te o tome tko ga upotrebljava. Kako bi podržala CWC-om propisanu zabranu upotrebe kemijskog oružja koje predstavlja ozbiljnu prijetnju međunarodnoj sigurnosti, Unija smatra da je potrebno poduzeti konkretne mjere protiv onih koji upotrebljavaju takvo oružje ili doprinose njegovu razvoju ili upotrebi. Unija je predana doprinošenju tome da se identificiraju pojedinci, subjekti, skupine ili vlade odgovorni za upotrebu kemijskog oružja, kao i oni koji podupiru ili potiču takve aktivnosti, te da za nju odgovaraju. Jednako je važno prije takve upotrebe pristupiti rješavanju pripremnih koraka, kao što su razvoj, proizvodnja, nabava, prijenos i gomilanje kemijskog oružja.

                     (3)

                     Unija je u tom pogledu izrazila potporu Odluci Konferencije država stranaka CWC-a donesenoj 27. lipnja 2018. kojom se rješava prijetnja koju predstavlja upotreba kemijskog oružja.

                     (4)

                     Unija i njezine države članice podupiru ostale međunarodne inicijative usmjerene na suočavanje s prijetnjom kemijskog oružja, kao što je Australska skupina koja koordiniranjem i usklađivanjem nacionalnih mjera kontrole izvoza pomaže u ispunjavanju obveza u skladu s CWC-om i Konvencijom o biološkom i toksičnom oružju, kao i „Sigurnosnu inicijativu za sprečavanje širenja oružja” i Međunarodno partnerstvo za borbu protiv nekažnjavanja uporabe kemijskog oružja. Unija i njezine države članice također podupiru provedbu relevantnih rezolucija VSUN-a, konkretno rezolucija 1540 (2004), 2118 (2013), 2209 (2015), 2235 (2015) i 2325 (2016).

                     (5)

                     Europsko vijeće u ožujku 2018. zaključilo je da je uporaba kemijskog oružja, uključujući uporabu bilo kojeg toksičnog kemijskog oružja u svim okolnostima, potpuno neprihvatljiva, da se mora sustavno i strogo osuđivati i da predstavlja sigurnosnu prijetnju za sve. Europsko vijeće 28. lipnja 2018. pozvalo je na što hitnije donošenje novog režima EU-a o mjerama ograničavanja u pogledu uporabe i širenja kemijskog oružja.

                     (6)

                     Ovom se Odlukom doprinosi nastojanjima Unije za suzbijanje širenja i uporabe kemijskog oružja. Područje primjene i definicija kemijskog oružja iz ove Odluke trebali bi biti jednaki onima iz CWC-a.

                     (7)

                     Za provedbu određenih mjera potrebno je daljnje djelovanje Unije,

               DONIJELO JE OVU ODLUKU:

            Članak 1.
            „Kemijsko oružje” znači kemijsko oružje kako je definirano u članku II. Konvencije o kemijskom oružju (CWC).

            Članak 2.

               1.   Države članice poduzimaju mjere koje su potrebne kako bi spriječile ulazak na svoje državno područje ili prelazak preko njega:

                           (a)

                           fizičkim osobama koje su odgovorne ili pružaju financijsku, tehničku ili materijalnu potporu za sljedeće aktivnosti ili su na neki drugi način u njih uključene:

                                       i.

                                       proizvodnju, stjecanje, posjedovanje, razvijanje, prijevoz, stvaranje zaliha ili prijenos kemijskog oružja;

                                       ii.

                                       upotrebu kemijskog oružja;

                                       iii.

                                       sudjelovanje u pripremama za upotrebu kemijskog oružja;

                           (b)

                           fizičkim osobama koje pomažu bilo kojoj fizičkoj ili pravnoj osobi, subjektu ili tijelu da sudjeluju u bilo kojoj aktivnosti iz točke (a) ovog stavka ili ih na to ohrabruju ili potiču, čime uzrokuju opasnost od poduzimanja takvih aktivnosti ili njoj doprinose;

                           (c)

                           fizičkim osobama povezanima s fizičkim osobama navedenim u točkama (a) i (b);

                     kako su navedene u Prilogu.

               2.   Stavkom 1. državu članicu ne obvezuje se da vlastitim državljanima uskrati ulazak na svoje državno područje.

               3.   Stavkom 1. ne dovode se u pitanje slučajevi u kojima za državu članicu postoji obveza na temelju međunarodnog prava, i to:

                           (a)

                           kao zemlje domaćina međunarodne međuvladine organizacije;

                           (b)

                           kao zemlje domaćina međunarodne konferencije sazvane od strane Ujedinjenih naroda ili pod njihovim pokroviteljstvom;

                           (c)

                           na temelju multilateralnog sporazuma kojim se dodjeljuju povlastice i imuniteti; ili

                           (d)

                           na temelju Sporazuma o mirenju iz 1929. (Lateranski ugovor) koji su sklopile Sveta Stolica (Država Vatikanskoga Grada) i Italija.

               4.   Smatra se da se stavak 3. primjenjuje i u slučajevima kada je neka država članica zemlja domaćin Organizacije za europsku sigurnost i suradnju (OESS).

               5.   Vijeće se propisno obavješćuje u svim slučajevima u kojima država članica odobrava izuzeće na temelju stavaka 3. ili 4.

               6.   Države članice mogu odobriti izuzeća od mjera koje se uvode na temelju stavka 1., ako je putovanje opravdano zbog hitne humanitarne potrebe ili zbog sudjelovanja na međuvladinim sastancima i onima koje promiče ili koje organizira Unija ili koje organizira država članica koja predsjeda OESS-om, a na kojima se odvija politički dijalog kojim se izravno promiču politički ciljevi mjera ograničavanja, uključujući pravne zabrane protiv kemijskog oružja i ostvarenje razoružanja u pogledu kemijskog oružja. Države članice mogu odobriti i izuzeća od mjera određenih na temelju stavka 1. ako je ulazak ili prelazak potreban za provođenje sudskog postupka.

               7.   Država članica koja želi odobriti izuzeća iz stavka 6. o tome obavješćuje Vijeće u pisanom obliku. Izuzeće se smatra odobrenim osim ako jedna ili više članica Vijeća iznese prigovor u pisanom obliku u roku od dva radna dana od primitka obavijesti o predloženom izuzeću. Ako jedna ili više članica Vijeća iznese prigovor, Vijeće kvalificiranom većinom može odlučiti odobriti predloženo izuzeće.

               8.   Ako država članica na temelju stavka 3., 4., 6. ili 7. odobri ulazak na svoje državno područje ili prelazak preko njega osobama navedenima u Prilogu, odobrenje se strogo ograničava na svrhu za koju je dodijeljeno i na osobe na koje se izravno odnosi.

            Članak 3.

               1.   Sva financijska sredstva i gospodarski izvori u posjedu, u vlasništvu, na raspolaganju ili pod kontrolom:

                           (a)

                           fizičkih ili pravnih osoba, subjekata ili tijela koji su za sljedeće aktivnosti odgovorni, za njih pružaju financijsku, tehničku ili materijalnu potporu ili su u njih na drugi način uključeni:

                                       i.

                                       proizvodnju, stjecanje, posjedovanje, razvijanje, prijevoz, stvaranje zaliha ili prijenos kemijskog oružja;

                                       ii.

                                       uporabu kemijskog oružja;

                                       iii.

                                       sudjelovanje u pripremama za upotrebu kemijskog oružja;

                           (b)

                           fizičkih ili pravnih osoba, subjekata ili tijela koji pomažu bilo kojoj fizičkoj ili pravnoj osobi, subjektu ili tijelu da sudjeluju u bilo kojoj aktivnosti iz točke (a) ovog stavka ili ih na to ohrabruju ili potiču, čime uzrokuju opasnost od poduzimanja takvih aktivnosti ili njoj doprinose; i

                           (c)

                           fizičkih ili pravnih osoba, subjekata ili tijela povezanih s fizičkim ili pravnim osobama, subjektima ili tijelima obuhvaćenim točkama (a) i (b) ovog stavka,

                     kako su navedeni u Prilogu, zamrzavaju se.

               2.   Nikakva financijska sredstva ni gospodarski izvori ne smiju se staviti na raspolaganje, izravno ili neizravno, fizičkim ili pravnim osobama, subjektima ili tijelima navedenima u Prilogu ni u njihovu korist.

               3.   Odstupajući od stavaka 1. i 2. nadležno tijelo države članice može odobriti oslobađanje određenih zamrznutih financijskih sredstava ili gospodarskih izvora, odnosno stavljanje na raspolaganje određenih financijskih sredstava ili gospodarskih izvora, pod uvjetima koje smatra primjerenima, nakon što je utvrdilo da su ta financijska sredstva ili ti gospodarski izvori:

                           (a)

                           potrebni za zadovoljavanje osnovnih potreba fizičkih ili pravnih osoba, subjekata ili tijela navedenih u Prilogu te uzdržavanih članova obitelji takvih fizičkih osoba, uključujući plaćanja za prehrambene proizvode, najamninu ili otplatu hipoteke, lijekove i liječenje, poreze, premije osiguranja i naknade za javne komunalne usluge;

                           (b)

                           namijenjeni isključivo za plaćanje opravdanih honorara ili naknadu nastalih troškova povezanih s pružanjem pravnih usluga;

                           (c)

                           namijenjeni isključivo za plaćanje pristojbi ili naknada za usluge redovitog čuvanja zamrznutih financijskih sredstva ili gospodarskih izvora ili upravljanja njima;

                           (d)

                           potrebni za izvanredne troškove, pod uvjetom da je nadležno tijelo najmanje dva tjedna prije dodjele odobrenja priopćilo nadležnim tijelima ostalih država članica i Komisiji razloge zbog kojih smatra da bi trebalo dodijeliti posebno odobrenje; ili

                           (e)

                           namijenjeni uplati na račun ili isplati s računa diplomatske ili konzularne misije ili međunarodne organizacije koje uživaju imunitet u skladu s međunarodnim pravom, pod uvjetom da su ta plaćanja namijenjena za službene potrebe diplomatske ili konzularne misije ili međunarodne organizacije.

                     Dotična država članica obavješćuje ostale države članice i Komisiju o svakom odobrenju dodijeljenom na temelju ovog stavka.

               4.   Odstupajući od stavka 1., nadležna tijela države članice mogu odobriti oslobađanje određenih zamrznutih financijskih sredstava ili gospodarskih izvora ako su ispunjeni sljedeći uvjeti:

                           (a)

                           financijska sredstva ili gospodarski izvori predmet su arbitražne odluke donesene prije datuma na koji su fizička ili pravna osoba, subjekt ili tijelo iz stavka 1. uvršteni na popis iz Priloga ili su predmet sudske ili upravne odluke donesene u Uniji, ili sudske odluke izvršive u dotičnoj državi članici, prije ili poslije tog datuma;

                           (b)

                           financijska sredstva ili gospodarski izvori upotrebljavat će se isključivo za namirenje potraživanja osiguranih takvom odlukom ili priznatih kao valjanih takvom odlukom, u okvirima određenima važećim zakonima i propisima koji uređuju prava osoba s takvim potraživanjima;

                           (c)

                           odluka nije u korist fizičke ili pravne osobe, subjekta ili tijela uvrštenoga na popis iz Priloga; i

                           (d)

                           priznavanje odluke nije protivno javnom poretku dotične države članice.

                     Dotična država članica obavješćuje ostale države članice i Komisiju o svakom odobrenju dodijeljenom na temelju tog stavka.

               5.   Stavkom 1. fizičku ili pravnu osobu, subjekt ili tijelo uvrštene na popis iz Priloga ne sprečava se da izvrše plaćanja dospjela na temelju ugovora sklopljenoga prije datuma na koji su takva fizička ili pravna osoba, subjekt ili tijelo uvršteni na navedeni popis, pod uvjetom da je dotična država članica utvrdila da plaćanje ne primaju, izravno ili neizravno, fizička ili pravna osoba, subjekt ili tijelo iz stavka 1.

               6.   Stavak 2. ne primjenjuje se na priljev na zamrznute račune od:

                           (a)

                           kamata ili drugih zarada na tim računima;

                           (b)

                           plaćanja dospjelih na temelju ugovora, sporazuma ili obveza sklopljenih odnosno preuzetih prije datuma na koji su ti računi počeli podlijegati mjerama predviđenima u stavcima 1. i 2. ili

                           (c)

                           plaćanja dospjelih na temelju sudskih, upravnih ili arbitražnih odluka donesenih u Uniji ili izvršivih u dotičnoj državi članici;

                     pod uvjetom da sve takve kamate, drugi prihodi i plaćanja i dalje podliježu mjerama predviđenima u stavku 1.

            Članak 4.

               1.   Vijeće, na prijedlog države članice ili Visokog predstavnika Unije za vanjske poslove i sigurnosnu politiku, jednoglasno odlučuje o uspostavljanju i izmjeni popisa iz Priloga.

               2.   Vijeće odluku iz stavka 1., kao i razloge za uvrštavanje na popis, priopćuje dotičnoj fizičkoj ili pravnoj osobi, subjektu ili tijelu izravno, ako je adresa poznata, ili objavom obavijesti, te na taj način toj osobi, subjektu ili tijelu pruža mogućnost očitovanja.

               3.   Ako su podnesena očitovanja ili su izneseni važni novi dokazi, Vijeće preispituje odluku iz stavka 1. i o tome obavješćuje dotičnu fizičku ili pravnu osobu, subjekt ili tijelo.

            Članak 5.

               1.   U Prilogu se navode razlozi za uvrštenje na popis fizičkih i pravnih osoba, subjekata i tijela iz članaka 2. i 3.

               2.   Prilog također sadržava podatke potrebne za utvrđivanje identiteta dotičnih fizičkih ili pravnih osoba, subjekata ili tijela, ako su ti podaci dostupni. U pogledu fizičkih osoba takvi podaci mogu uključivati imena, uključujući druga imena, datum i mjesto rođenja, državljanstvo, broj putovnice i osobne iskaznice, spol, adresu ako je poznata te funkciju ili zanimanje. U pogledu pravnih osoba, subjekata ili tijela, takvi podaci mogu uključivati nazive, mjesto i datum upisa u registar, broj upisa u registar i mjesto obavljanja djelatnosti.

            Članak 6.
            Ne udovoljava se nijednom zahtjevu u vezi s bilo kojim ugovorom ili transakcijom na čije su izvršenje izravno ili neizravno, u cijelosti ili djelomično, utjecale mjere određene na temelju ove Odluke, uključujući zahtjeve za odštetu ili bilo koje druge zahtjeve te vrste, primjerice zahtjev za naknadu štete ili zahtjev na temelju jamstva, posebno zahtjev za produljenje ili plaćanje obveznice, jamstva ili odštete, posebno financijskog jamstva ili financijske odštete, u bilo kojem obliku, ako ga podnesu:

                        (a)

                        fizičke ili pravne osobe, subjekti li tijela uvršteni na popis iz Priloga;

                        (b)

                        fizičke ili pravne osobe, subjekti ili tijela koji djeluju putem jedne od osoba, subjekata ili tijela iz točke (a) ili u njihovo ime.

            Članak 7.
            Kako bi učinak mjera utvrđenih u ovoj Odluci bio što veći, Unija potiče treće države da donesu mjere ograničavanja slične onima koje su predviđene u ovoj Odluci.

            Članak 8.
            Ova se Odluka primjenjuje do 16. listopada 2019. Ova se Odluka redovito preispituje. Ona se prema potrebi produljuje ili mijenja ako Vijeće smatra da njezini ciljevi nisu ostvareni.

            Članak 9.
            Ova Odluka stupa na snagu na dan objave u Službenom listu Europske unije.

            Sastavljeno u Luxembourgu 15. listopada 2018.

                  Za Vijeće

                  Predsjednica

               F. MOGHERINI

            PRILOG

               POPIS FIZIČKIH I PRAVNIH OSOBA, SUBJEKATA I TIJELA IZ ČLANAKA 2. I 3.


Odluka Komisije od 17/10/2018 u kojoj se određuje koncentracija kompatibilna sa zajedničkim tržištem (Predmet br. COMP/M.9103 - ORIX Aviation Systems Limited / Bohai Capital Holding Co., Ltd.) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


title: Odluka Vijeća (EU) 2018/1666 od 6. studenoga 2018. o imenovanju dvaju članova i pet zamjenika članova Odbora regija, koje je predložila Portugalska Republika

text:
                  8.11.2018

                  HR

                  Službeni list Europske unije

                  L 278/24

         ODLUKA VIJEĆA (EU) 2018/1666
         od 6. studenoga 2018.
         o imenovanju dvaju članova i pet zamjenika članova Odbora regija, koje je predložila Portugalska Republika
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir prijedlog portugalske vlade,
         budući da:

                     (1)

                     Vijeće je 26. siječnja 2015., 5. veljače 2015. i 23. lipnja 2015. donijelo odluke (EU) 2015/116 (1), (EU) 2015/190 (2) i (EU) 2015/994 (3) o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020.

                     (2)

                     Dva mjesta članova Odbora regija postala su slobodna istekom mandata g. Antónija BRAGANÇA FERNANDESA i g. Luísa GOMESA.

                     (3)

                     Pet mjesta zamjenika članova Odbora regija postalo je slobodno istekom mandata g. Francisca LOPESA, gđe Isaure MORAIS, g. América PEREIRE, g. Antónija PEREIRE i g. Aníbala REISA COSTE,

               DONIJELO JE OVU ODLUKU:

            Članak 1.
            Sljedeće osobe imenuju se u Odbor regija do kraja tekućeg mandata koji istječe 25. siječnja 2020.:

                        (a)

                        članovima:

                                    —

                                    g. Ricardo Bruno ANTUNES MACHADO RIO, Presidente da Câmara de Braga,

                                    —

                                    g. Aires Henrique DO COUTO PEREIRA, Presidente da Câmara da Póvoa de Varzim,

                        (b)

                        zamjenicima članova:

                                    —

                                    gđa Berta FERREIRA MILHEIRO NUNES, Presidente da Câmara de Alfândega da Fé,

                                    —

                                    g. Pedro Miguel César RIBEIRO, Presidente da Câmara de Almeirim,

                                    —

                                    g. Hélder António GUERRA DE SOUSA E SILVA, Presidente da Câmara de Mafra,

                                    —

                                    g. Rui Miguel DA SILVA ANDRÉ, Presidente da Câmara de Monchique,

                                    —

                                    g. Carlos SILVA SANTIAGO, Presidente da Câmara de Sernancelhe.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 6. studenoga 2018.

                  Za Vijeće

                  Predsjednik

               H. LÖGER

            (1)  Odluka Vijeća (EU) 2015/116 od 26. siječnja 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 20, 27.1.2015., str. 42.).

            (2)  Odluka Vijeća (EU) 2015/190 od 5. veljače 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 31, 7.2.2015., str. 25.).

            (3)  Odluka Vijeća (EU) 2015/994 od 23. lipnja 2015. o imenovanju članova i zamjenika članova Odbora regija za razdoblje od 26. siječnja 2015. do 25. siječnja 2020. (SL L 159, 25.6.2015., str. 70.).


title: Odluka Vijeća (ZVSP) 2018/1787 od 19. studenoga 2018. o izmjeni i produljenju Odluke 2010/96/ZVSP o vojnoj misiji Europske unije za doprinos osposobljavanju somalijskih snaga sigurnosti

text:
                  20.11.2018

                  HR

                  Službeni list Europske unije

                  L 293/9

         ODLUKA VIJEĆA (ZVSP) 2018/1787
         od 19. studenoga 2018.
         o izmjeni i produljenju Odluke 2010/96/ZVSP o vojnoj misiji Europske unije za doprinos osposobljavanju somalijskih snaga sigurnosti
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 15. veljače 2010. donijelo Odluku 2010/96/ZVSP (1) kojom se uspostavlja vojna misija Europske unije za doprinos osposobljavanju somalijskih snaga sigurnosti.

                     (2)

                     Odlukom Vijeća (ZVSP) 2016/2239 (2) od 12. prosinca 2016. izmijenjena je Odluka 2010/96/ZVSP, a misija produljena do 31. prosinca 2018.

                     (3)

                     Nakon strateškog preispitivanja misije Politički i sigurnosni odbor preporučio je da se mandat misije produlji za dvije godine.

                     (4)

                     Odluku 2010/96/ZVSP trebalo bi na odgovarajući način izmijeniti.

                     (5)

                     U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane. Danska ne sudjeluje u provedbi ove Odluke te stoga ne sudjeluje u financiranju ove misije,

               DONIJELO JE OVU ODLUKU:

            Članak 1.
            Odluka 2010/96/ZVSP mijenja se kako slijedi:

                        1.

                        u članku 1. stavak 2. zamjenjuje se sljedećim:

                           „2.   Radi postizanja ciljeva određenih u stavku 1. vojna misija EU-a provodi se u Somaliji s ciljem pospješivanja uspostavljanja institucija u obrambenom sektoru davanjem strateških savjeta, kao i izravne potpore somalijskoj narodnoj vojsci putem osposobljavanja, savjetovanja i mentorstva. Od 2019. nadalje vojna misija EU-a posebno doprinosi razvoju sposobnosti osposobljavanja same somalijske narodne vojske s ciljem da joj se predaju aktivnosti osposobljavanja taktičkih jedinica kada uvjeti budu ispunjeni; ona osigurava mentorstvo nad osposobljavanjem za koje je nadležna i koje pruža Somalija. Vojna misija EU-a također je spremna, u okviru svojih sredstava i mogućnosti, pružiti potporu drugim akterima Unije u provedbi njihovih mandata u obrambenom i sigurnosnom području u Somaliji.”;

                        2.

                        u članku 10. dodaje se sljedeći stavak:

                           „7.   Financijski referentni iznos za zajedničke troškove vojne misije EU-a za razdoblje od 1. siječnja 2019. do 31. prosinca 2020. iznosi 22 980 000 EUR. Postotak referentnog iznosa iz članka 25. stavka 1. Odluke (ZVSP) 2015/528 iznosi 0 %, a postotak iz članka 34. stavka 3. te odluke iznosi 0 %.”;

                        3.

                        u članku 12. stavak 2. zamjenjuje se sljedećim:

                           „2.   Mandat vojne misije EU-a završava 31. prosinca 2020.”.

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 19. studenoga 2018.

                  Za Vijeće

                  Predsjednica

               F. MOGHERINI

            (1)  Odluka Vijeća 2010/96/ZVSP od 15. veljače 2010. o vojnoj misiji Europske unije za doprinos osposobljavanju somalijskih snaga sigurnosti (SL L 44, 19.2.2010., str. 16.).

            (2)  Odluka Vijeća (ZVSP) 2016/2239 od 12. prosinca 2016. o izmjeni i produljenju Odluke 2010/96/ZVSP o vojnoj misiji Europske unije za doprinos osposobljavanju somalijskih snaga sigurnosti (SL L 337, 13.12.2016., str. 16.).